"Jekk tinżel tgħum u tarah tersaqx lejh għax twaħwaħ bl-uġigħ"
Imtella' Ġunju 20, 2020 Issa li s-sajf jinsab wara l-bieb u ġaladarba s-sħana aktar ma jmur aktar qed tibda tagħmel tagħha, bosta minna ftit ftit bdejna nerħulha lejn il-baħar bil-għan li naqtgħu xi ftit mir-rutina ta' kuljum u xejn xejn ingawdu bis-sħiħ il-ġmiel ta' baħar li jżewwaq xtut il-gżejjer Maltin. Il-Malti jgħid, bniedem avżat nofsu armat. Għaldaqstant, tajjeb li dak li jkun ikun mgħarraf li fl-ibħra ta' madwarna jeżistu għadd ta' speċi li dak li jkun m'għandux jersaq lejhom hekk kif jaf jispiċċa jingidem jew ilaqqat xi tingiża daqs tazz'ilma. Fost l-ispeċi tal-baħar ta' min joqgħod b'seba' għajnejn minnhom, il-busuf. Dudu, li lewnu jpaxxi l-għajn. Minkejja dan, mhux kulma jleqq hu deheb. F'dan l-isfond, f'kummenti lil tvm.com.mt il-bijologa marittima Sandra Agius Darmanin spjegat li l-busuf miksi b'xewk irqiq ħafna, spiss issibu fil-baxx u dak li jkun mhux dejjem jinduna bih kif ġieb u laħaq hekk kif speċjalment mal-blat kuluru bilkemm jagħti fil-għajn. Dr Agius Darmanin qalet li x-xewk tal-busuf iniggeż ġmielu u li bl-Ingliż isejħulu fireworm il-għaliex malli jmiss miegħek jerħi likwidu li tħossu jaħarqek ġmielu. Il-bijologa marittima spjegat li min imiss jew jirfes xi busuf għandu jneħħi x-xewk bil-pinzetti jew billi jpoġġi t-tape fuq il-parti affettwata u jneħħiha bil-mod. Dr Agius Darmanin qalet li biex ittaffi l-uġigħ tista' tuża l-ħall jew l-alkoħol u jekk dak li jkun jibqa' muġugħ għandu jikkonsulta tabib minnufih.